Hallituksen tavoite puolittaa liikenteen päästöt vuoteen 2030 mennessä rokottaa käytännössä pääasiassa henkilöautoilua.

Liikenne- ja viestintäministeriön kansliapäällikkö Harri Pursiaista pidetään Suomen tärkeimpänä liikennevaikuttajana. Antti Mannermaa

Liikenne- ja viestintäministeriön kansliapäällikkö Harri Pursiainen sanoi Ylen Ykkösaamussa lauantaina, että Sanna Marinin (sd) hallituksen tavoite puolittaa liikenteen päästöt vuoteen 2030 mennessä tarkoittaa käytännössä henkilöautoilua.

– Tästä ei mitenkään päästä. Kyllä se, vaikka monet pitävät sitä vääryytenä, on henkilöautoilu. Se on se pääasiallinen ja tehokkain tapa, Pursiainen sanoi.

Pursiaisen mukaan tämä johtuu siitä, että henkilöautoliikenne on liikenteen suurin hiilidioksidipäästöjen lähde ja henkilöautoissa teknologiamuutokset ovat helpoiten tehtävissä.

– Ei sellaista teknologiaa ole näköpiirissä esimerkiksi ilmailussa, että pitkät lennot olisivat sähköisiä. Sama ongelma merenkulussa. Raskas liikenne, tavaraliikenne, ammattiliikenne...Sielläkin on huomattavasti paljon suurempia haasteita, että esimerkiksi raskaat rekat siirtyisivät esimerkiksi sähköisiksi, Pursiainen sanoi.

– Sen takia se kohdistuu sinne henkilöautopuolelle, hän lisäsi vielä perään.

Artikkeli jatkuu kuvan jälkeen.

Henkilöautoiluun kohdistuu muutospainetta. MOSTPHOTOS

Hallituksella kovat CO2-tavoitteet

Pääministeri Sanna Marin sanoi Iltalehden haastattelussa (IL 23.12.), että hallitus päättää liikenteen päästöjen leikkauksista ensi syksynä. Sanna Marinin hallituksen tavoitteena on puolittaa liikenteen päästöt vuoteen 2030 mennessä. Kokonaan päästötöntä liikenteen pitäisi olla 2045. Liikenne tuottaa viidenneksen Suomen hiilidioksidipäästöistä.

Liikenne- ja viestintäministeriössä tehdään parhaillaan vaikutusarviointiyötä siitä, miten liikenteen päästöt saadaan alas. Tavoitteena on koostaa lista mahdollisista toimista, niiden vaikutuksista ja hinnasta, sekä vaatimuksista yhteiskunnan eri tahoille kuten esimerkiksi tavallisille kansalaisille joilla ei ole autoa tai varaa sähköautoon.

Pursiaisen mukaan liikenteen päästövaatimuksiin pääsy tullaan hoitamaan verotuksen keinoin. Hän ei kuitenkaan kertonut miten. Suomi ei ole onnistunut vähentämään liikenteen hiilidioksidipäästöjä, vaikka autoveron määrä johtuu osittain päästöistä.

Vaalien alla jotkut poliitikot puhuivat polttomoottoriautojen kieltämisestä. Pursiaiselta kysyttiin Ylen Ykkösaamussa mitä järkeä siinä on, kun polttomoottorit muuttuvat koko ajan vähäpäästöisemmiksi ja biopolttoaineitakin on tarjolla.

Pursiaisen mukaan biopolttoaine esimerkiksi diesel-autossa käytettynä on hyvä yksilötason ratkaisu, mutta siitä ei ole ”systeemitason” ratkaisuksi, koska biopolttoainetta ei pystytä tuottamaan kestävästi kaiken liikenteen tarpeisiin.

Tilastokeskuksen mukaan vuoden 2018 lopussa Suomen rekisterissä oli 3 494 836 henkilöautoa, joista liikennekäytössä oli 2 720 663. Tällä hetkellä Suomessa on runsaat 4 000 täyssähköautoa. Ilmastopaneelin mukaan niitä pitäisi olla 2030 745 000 kappaletta.

Lähde: Yle

Otsikkoa muutettu 11.1.20 klo 19.33: ”päästövähennykset koskevat vain teitä” vaihdettu muotoon ”päästövähennykset koskevat lähinnä teitä”.